Заходжу ў вялікі светлы пакой самападрыхтоўкі. Студэнты часта прыходзяць сюды з ноўтбукамі — інтэрнэт праведзены і ў гэты, і ў іншыя інтэрнаты студэнцкай вёскі. Затым наведваю пральню (бясплатную), у якой уражвае доўгі рад сучасных машын, не толькі пральных, але і сушыльных. Насупраць пральні размясціўся пакой для прасавання бялізны. Потым заходжу ў сталовую, дзе, трэба сказаць, сабралася нямала наведвальнікаў. Паказалі мне і памяшканне клуба “Азбука бяспекі”, пакой гаспадыні, дзе праходзяць заняткі па вядзенні хатняй гаспадаркі, ёсць пакой для захоўвання агародніны. А ў здраўпункце вядзе прыём тэрапеўт. Прынамсі, у студэнцкай вёсцы працуюць урачы рознага профілю (тэрапеўты, гінеколаг, стаматолаг, іншыя) з 33-й студэнцкай паліклінікі. Ёсць тут і працэдурны кабінет, лабараторыя, студэнты маюць магчымасць здаць пэўныя аналізы, не выязджаючы ў паліклініку. Кожны інтэрнат — цэлы гарадок, самадастатковы, але звязаны з іншымі такімі ж інтэрнатамі ў студэнцкай вёсцы.